TARYBOS REGLAMENTAS (EB) Nr. 1943/2006
2006 m. gruodžio 12 d.
iš dalies keičiantis Reglamentą (EB) Nr. 876/2002 dėl bendros įmonės „Galileo“ įsteigimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 171 straipsnį,
atsižvelgdama į Komisijos pasiūlymą,
atsižvelgdama į Europos ekonomikos ir socialinių reikalų komiteto nuomonę (1),
atsižvelgdama į Europos Parlamento nuomonę (2),
kadangi:
(1)
Bendra įmonė „Galileo“ buvo įsteigta 2002 m. gegužės 21 d. Reglamentu (EB) Nr. 876/2002 (3), siekiant įgyvendinti kūrimo etapą ir pasirengti tolesniems GALILEO programos etapams.
(2)
Reglamente (EB) Nr. 876/2002 numatyta, kad bendra įmonė įsteigiama ketverių metų laikotarpiui, atitinkančiam kūrimo etapo trukmę; pradžioje buvo numatyta, kad šis etapas truks 2002-2005 m. (imtinai).
(3)
Tačiau reali GALILEO programos padėtis rodo, kad kūrimo etapas nebus baigtas iki 2008 m. pabaigos. Be to, taip pat atrodo nenaudinga ir brangu pratęsti bendros įmonės „Galileo“ veiklą po 2006 metų, atsižvelgiant į tai, kad 2004 m. liepos 12 d. Reglamentu (EB) Nr. 1321/2004 (4) įsteigta Europos GNSS (5) priežiūros institucija galės 2006 m. palaipsniui perimti, o vėliau užbaigti visą šiuo metu bendros įmonės „Galileo“ vykdomą veiklą.
(4)
Tačiau siekiant, kad Europos GNSS priežiūros institucija galėtų kuo tinkamiau perimti bendros įmonės „Galileo“ veiklą, pageidautina, kad abi struktūros veiktų kartu keletą mėnesių, per kuriuos Europos GNSS priežiūros institucija aktyviai dalyvautų bendros įmonės „Galileo“ veikloje.
(5)
Todėl reikėtų numatyti, kad bendra įmonė „Galileo“ baigtų savo veiklą 2006 m. gruodžio 31 d.
(6)
Be to, siekiant pataisyti Reglamentu (EB) Nr. 876/2002 priimtus bendros įmonės „Galileo“ įstatus, kuriuose yra keletas klaidinančių ir dviprasmiškų nuostatų, tie įstatai turėtų būti iš dalies pakeisti.
(7)
Buvo laikomasi atitinkamos pakeitimų tvarkos pagal Reglamentą (EB) Nr. 876/2002.
(8)
Reglamentas (EB) Nr. 876/2002 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 876/2002 1 straipsnio pirmoje pastraipoje žodžiai „ketverių metų laikotarpiui“ pakeičiami žodžiais „iki 2006 m. gruodžio 31 d.“
2 straipsnis
Reglamento (EB) Nr. 876/2002 priede pateikti bendros įmonės „Galileo“ įstatai iš dalies keičiami taip:
1)
1 straipsnio 4 dalis pakeičiama taip:
„4. Bendros įmonės lėšas sudaro narių įnašai. Galimi įnašai natūra. Nustatoma jų vertė ir nauda bendros įmonės veiklos vykdymui.
Steigėjai pasirašo tokiai finansinių įnašų daliai, kuri nurodyta jų atitinkamuose įsipareigojimuose: Europos bendrija už 520 mln. EUR, o Europos kosmoso agentūra už 50 mln. EUR. Prireikus jie gali teikti papildomus įnašus kūrimo etapui finansuoti.
Kai tik Komisija informuoja Tarybą apie konkurso rezultatus, administracinė valdyba nedelsdama pakviečia 3 straipsnio dalies b punkto antrojoje įtraukoje minėtas įmones pasirašyti. Įmonės per vienerius metus turi pasirašyti už 5 mln. EUR sumą. Ši suma sumažinama iki 250 000 EUR individualiai ar kolektyviai pasirašančioms įmonėms, kurios gali būti laikomos mažosiomis ar vidutinėmis įmonėmis, kaip apibrėžta 1996 m. balandžio 3 d. Komisijos rekomendacijoje dėl mažųjų ir vidutinių įmonių apibrėžimo (6).
Administracinė valdyba nustato šių įnašų, kurie turėtų būti proporcingi kiekvieno nario pasirašytai finansinių įnašų daliai, sumas. Bet kuris savo įsipareigojimų, susijusių su įnašais natūra, nevykdantis bendros įmonės narys, arba narys, neišleidžiantis sumos per nustatytą laikotarpį, pirmiausia netenka balso teisės administracinėje valdyboje, o po šešių mėnesių panaikinama jo narystė, iki to laiko, kai jo įsipareigojimai bus įvykdyti.
Bendros įmonės finansiniai įsipareigojimai neviršija jos turimų finansinių įnašų sumos.
2)
8 straipsnio 1 dalies b punkto antras sakinys pakeičiamas taip:
„Kiekvieno bendros įmonės nario turimų balsų skaičius yra proporcingas jo pasirašytų įnašų daliai.“;
3)
20 straipsnis pakeičiamas taip:
„20 straipsnis
Bendra įmonė įsteigiama 2002 m. gegužės 28 d. - 2006 m. gruodžio 31 d. laikotarpiui.“
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 12 d.